Бранко Цървенковски
Бранко Цървенковски () е северномакедонски политик, неколкократен министър-председател и трети президент на Северна Македония (2004 – 2009).

Биография

Ранен живот и образование 
Роден е в Сараево, тогава Социалистическа република Босна и Херцеговина на 12 октомври 1962 г. През 1963 г. семейството му се мести в Скопие. Основно и средно образование завършва в Скопие. Завършва Електротехническия факултет на Скопския университет през 1985 година, със специалност в информационните технологии и автоматиката.

Политическа кариера 
От 1990 година Цървенковски е член на Председателството на Съюза на комунистите на Македония. От април 1991 г. е начело на Социалдемократическия съюз на Македония. На 5 септември 1992 г. става премиер на Северна Македония. В периода 1998 – 2002 г. е лидер на опозицията в северномакедонския парламент. През 2002 г. става отново премиер на Северна Македония, а през април 2004 г. спечелва президентските избори в републиката след смъртта на Борис Трайковски. Цървенковски е известен със своите антибългарски възгледи, които му помагат да бъде избран за президент.

Северномакедонският политик е подал документи за българско гражданство още през 2011 г. в края на президентския мандат на Георги Първанов.

Семейство 
Родът на Бранко Цървенковски е от село Слатино, Дебърца, което преди век е било чисто българско. Баща му се казва Любе. Често се бърка, че Бранко Цървенковски е племенник на югофункционера и виден македонист Кръсте Цървенковски, но това не е вярно.

Бранко е женен за Ясмина Цървенковска, имат две деца – Любчо и Мария.

Бележки 

Министър-председатели на Северна Македония
Президенти на Северна Македония
Възпитаници на Скопския университет
Родени в Сараево
Дейци на СДСМ